## L’Espai d’Art Contemporani de Castelló oferix tres experiències musicals amb segell castellonenc en el cicle Espai Sonor

*** M1S1M, Alberto Lucendo i Rauelsson presentaran les seues propostes en directe
* L’EACC acull des del dissabte 5 d’abril els nous tallers ‘Pantonas’ realitzats per quatre pintores castellonenques**

L’Espai d’Art Contemporani de Castelló (EACC), espai propi de l’Institut Valencià de Cultura, inicia el cicle Espai Sonor de primavera amb tres experiències musicals amb segell castellonenc.

Espai Sonor és un espai dedicat a l’experimentació sonora amb propostes d’àmbit local, nacional i internacional per la qual han passat en els últims mesos concerts com els de Faixa, Farlise, Blu Boi, Jihane, Eloi el Bon Noi & Turbulente, Los Voluble, Meneo o l’estrela internacional Jay Jay Johanson.

En primer lloc, el divendres 4 d’abril, a les 20:00 hores, arriba el projecte M1S1M darrere del qual es troba Jordi Villarroya, professor de música de l’IES Violant de Casalduch de Benicàssim. M1S1M va nàixer en 2018 com el protagonista d’una òpera per al projecte ‘Com sona l’ESO’, del qual Villarroya és un dels responsables. Més tard el reprén com a pseudònim per al seu primer projecte personal.

A continuació, el 2 de maig, serà el torn d’Alberto Lucendo. Nascut a Castelló de la Plana i establit a Berlín, Lucendo és un artista versàtil amb àmplia experiència com a productor musical i compositor. El seu talent en la creació de bandes sonores li ha valgut rebre nombrosos premis, a més d’una preselecció per als Premis Goya. Ha editat àlbums amb reconeguts segells internacionals, en els quals comprén estils com l’*ambient* o les composicions cinematogràfiques.

Tancarà el cicle Espai Sonor d’esta primavera Rauelsson, àlies del músic castellonenc Raúl Pastor Medall. L’artista va iniciar la seua carrera a Portland (els EUA), amb un estil folk íntim que va evolucionar cap a un so més experimental i electrònic. En 2025 ha presentat *Niu*, un àlbum minimalista gravat entre Sofia i Berlín.

Rauelsson estarà acompanyat de Katrine Grarup Elbo, violinista, compositora i intèrpret establida entre Copenhaguen i Berlín. El seu treball combina improvisació, composició, *performance* i instal·lació. És fundadora del col·lectiu danés We like We, l’ensemble berlinés Toechter i el duo La Mia Bella Sorella.

El cicle Espai Sonor d’esta primavera compta amb la col·laboració de la Diputació de Castelló. L’entrada a totes les actuacions és d’accés lliure fins que es complete l’aforament.

**Nous tallers i visites guiades**

A més d’este cicle, l’Espai d’Art Contemporani de Castelló continua amb l’exposició ‘Todo al rojo’ de Fotolateras, que es pot vore fins al 18 de maig. En el context de la mostra, l’EACC organitza diversos tallers i activitats.

El dissabte 5 d’abril, entre les 10:00 i les 14:00 hores, tindrà lloc el taller ‘Laboratorio del mundo vibrante’ a càrrec de Peter Bosch i Simone Simons. Els participants en este taller podran explorar de manera intuïtiva el món de la vibració i la ressonància modificant i controlant robots/criatures muntats sobre molls metàl·lics que generen moviments i ritmes sorprenents. En finalitzar el taller es durà a terme un breu concert amb tots els participants.

D’altra banda, l’EACC comença dins del cicle Espai Menut, el projecte ‘Pantonas’. En quatre sessions organitzades durant els pròxims mesos, les pintores castellonenques Sara Bellés, Ana Sansano, Verónica Fabregat i Rocío Rodríguez faran diversos tallers dirigits a un públic d’entre 7 i 14 anys.

En primer lloc, el dissabte 5 d’abril, entre les 11.00 i les 13.00 hores, Sara Bellés presenta ‘Jo, animal’. Un projecte d’introspecció en la busca d’una identitat personal. L’exercici consistix a crear un autoretrat sobre una cartolina blanca, fent un poc d’introspecció i amb l’ajuda d’algun espill.

Tots els tallers són d’accés lliure. Per a participar cal reservar plaça enviant un correu a [eacc@ivc.gva.es](http://didactica_eacc@ivc.gva.es).

D’altra banda, l’EACC organitza visites guiades a l’exposició ‘Todo al rojo’. El dissabte 5 d’abril, a les 11.00 hores, tindrà lloc l’activitat ‘El que cap en una llanda’, un viatge en el qual xiquets de 0 a 6 anys poden experimentar amb diferents materials en l’espai expositiu.

A continuació, a partir de les 12:00 hores, se celebrarà ‘Una imatge i mil paraules’. Es tracta d’una activitat dirigida a majors de 14 anys que consistix en una visita guiada a la mostra de Fotolateras.

Les dos activitats gratuïtes compten amb la col·laboració del Consorci de Museus de la Comunitat Valenciana. Reserva de places en: [didactica\_eacc@ivc.gva.es](http://didactica_eacc@ivc.gva.es).

Fecha: 02/04/2025